LIETUVOS RESPUBLIKOS SEIMO KANCELIARIJA

TEISĖS DEPARTAMENTAS

IŠVADA

DĖL LIETUVOS RESPUBLIKOS UŽIMTUMO RĖMIMO ĮSTATYMO PROJEKTO

2006-06-15 Nr. XP-1232(4)

Vilnius

Alternatyvių projektų Teisės departamente negauta.

Vertinant projektą pagal jo santykį su Konstitucija, galiojančiais įstatymais bei juridinės technikos taisyklėmis teiktinos šios pastabos:

1. Projekto 4 straipsnio 1 dalies 10 punkte kaip darbo rinkoje papildomai remiami asmenys įvardijami “asmenys, priklausomi nuo narkotinių, psichotropinių ir kitų psichiką veikiančių medžiagų, baigę psichologinės socialinės ir (ar) profesinės reabilitacijos programas”. Teikiamą redakciją galima suprasti taip, kad tuo atveju, jei asmuo baigtų psichologinės socialinės reabilitacijos programą ir taptų nepriklausomu nuo narkotinių, psichotropinių ir kitų psichiką veikiančių medžiagų (t.y. atsikratytų priklausomybės), jis negalėtų pretenduoti į papildomą rėmimą darbo rinkoje. Kažin, ar tai derintųsi su psichologinės socialinės reabilitacijos tikslais. Pažymėtina, kad projekto 2 straipsnio 12 dalyje psichologinė socialinė reabilitacija apibrėžiama kaip “<...> psichologinių ir socialinių priemonių taikymas siekiant pakeisti priklausomo asmens mąstymą ir elgesį bei grąžinti jo sugebėjimą gyventi visuomenėje”. Todėl siūlytina 4 straipsnio 1 dalies 10 punkto redakciją tikslinti.

2. Projekto 4 straipsnio 1 dalies 11 punkte vartojama sąvoka “prekybos žmonėmis aukos”. Atkreiptinas dėmesys į tai, kad “prekyba žmonėmis” yra nusikalstama veika, už kurią Baudžiamojo kodekso 140 straipsnyje numatyta baudžiamoji atsakomybė. Baudžiamosios atsakomybės taikymo mechanizmą reglamentuoja Baudžiamojo proceso kodeksas. Pažymėtina, kad baudžiamajame procese, kalbant apie nuo nusikalstamos veikos nukentėjusį asmenį, vartojama sąvoka “nukentėjusysis” o ne sąvoka “auka”, kuri yra kriminologijos mokslo terminas. Todėl, atsižvelgiant į tai, kad baudžiamajame procese yra aiškiai reglamentuota pripažinimo nukentėjusiuoju nuo nusikalstamos veikos procedūra, siūlytina vartoti sąvoką “nukentėjusysis”. Priešingu atveju gali likti neaišku, nuo kokio momento asmuo gali pretenduoti į papildomą rėmimą darbo rinkoje, kas komplikuotų projekto normų realizavimą.

Teisės departamento vyresnioji patarėja	Jurgita Meškienė

Sutinku:

Teisės departamento direktorė	Ona Buišienė